Ósigur Íhaldsflokksins í aukakosningum í Bretlandi eykur enn á vanda formannsins og forsætisráðherrans Boris Johnson. Frjálslyndir demókratar unnu þingsætið og formaður flokksins segir að Bretar séu orðnir þreyttir á því hvernig Johnson hefur haldið á málum í kórónuveirufaraldrinum.
North Shropshire kjördæmið hefur lengi verið traust vígi Íhaldsflokksins, þar hefur flokkurinn ráðið ríkjum í 189 ár. Fyrrverandi þingmaður þess, Owen Patterson, fékk tuttugu og þrjú þúsund fleiri atkvæði en sá sem næstur kom í kosningunum fyrir tveimur árum. Í haust varð hann að segja af sér eftir að hafa verið þingmaður kjördæmisins í 24 ár. Patterson greiddi götur tveggja fyrirtækja sem voru með hann á launaskrá. Sem ráðgjafi þeirra fékk hann rúmlega hundrað þúsund pund á ári. Annað fyrirtækjanna gerði 133ja milljóna punda samning við bresk stjórnvöld um framleiðslu á covid-prófum. Öll spjót hafa staðið á forsætisráðherranum og í vikunni greiddu 99 þingmenn atkvæði gegn hertum sóttvarnaraðgerðum. Í kosningunum í gær vann frambjóðandi frjálsra demókrata, Helen Morgan, öruggan sigur og fékk tæplega 18 þúsund atkvæði, um sex þúsund fleiri en frambjóðandi Íhaldsflokksins.
Fólkið í norður Shropshire hefur talað fyrir hönd bresku þjóðarinnar, það segir hátt og skýrt; Boris Johnson, partíið er búið.
Partíð er búið, sagði Helen Morgan og vísaði þar til veisluhalda sem forsætisráðherra hefur þurft að svara fyrir undanfarnar vikur.
Sir Ed Davey leiðtogi frjálslyndra demókrata segir úrslitin vatnaskil í breskum stjórnmálum og gagnrýnir leiðtogahæfileika forsætisráðherrans í heimsfaraldrinum. Áhrifamenn í Íhaldsflokknum hafa áhyggjur af atburðarás undanfarinna daga og nú efast margir um að Johnson sé rétti maðurinn til að leiða flokkinn í næstu þingkosningum.